b'\n_START_ARTICLE_\nAu pair\n_START_PARAGRAPH_\nAu pair tarkoittaa henkil\xc3\xb6\xc3\xa4, joka asuu ulkomailla perheess\xc3\xa4 hoitaen perheen lapsia ja tehden kotit\xc3\xb6it\xc3\xa4. Ammattinimikkeen pohjana on ranskankielinen ilmaisu au pair, jossa p\xc3\xa4\xc3\xa4sana pair tarkoittaa toiminnaltaan ja sosiaaliselta asemaltaan samantapaista.  N\xc3\xa4in au pairina ty\xc3\xb6skentely tarkoittaa alun perin ty\xc3\xb6n vaihtamista samanarvoisina pidettyihin asioihin, majoitukseen ja ravintoon, my\xc3\xb6s ilman palkkaa. _NEWLINE_Au pairin edut vaihtelevat riippuen siit\xc3\xa4, millaista ty\xc3\xb6suoritusta h\xc3\xa4nelt\xc3\xa4 odotetaan. H\xc3\xa4nell\xc3\xa4 on yleens\xc3\xa4 oma huone, h\xc3\xa4n ruokailee perheen kanssa ja lis\xc3\xa4ksi h\xc3\xa4n saa taskurahaa ja mahdollisesti muita ty\xc3\xb6n kautta tulevia etuja esimerkiksi auton k\xc3\xa4ytt\xc3\xb6\xc3\xb6ns\xc3\xa4. Au pairit ovat tyypillisesti nuoria naisia. Au pairiksi voi l\xc3\xa4hte\xc3\xa4 aikaisintaan 17\xe2\x80\x9318-vuotiaana, yl\xc3\xa4ik\xc3\xa4raja liikkuu 25:n ja 30:n ik\xc3\xa4vuoden v\xc3\xa4lill\xc3\xa4. Au paireiksi l\xc3\xa4htevilt\xc3\xa4 odotetaan kattavaa lastenhoitokokemusta, usein vaaditaan suosituksia kahdesta eri perheest\xc3\xa4 (ei sukulaisia). Au paireilta voidaan my\xc3\xb6s vaatia tai toivoa savuttomuutta, ajokorttia tai naimattomuutta. Au pairiksi voi hakeutua lehti-ilmoituksen perusteella, Internetin tai ty\xc3\xb6voimatoimistojen kautta. Organisoitua au pair -v\xc3\xa4lityst\xc3\xa4 hoitavat esimerkiksi Allianssin nuorisovaihto, EF ja Nordic Nannies. _NEWLINE_Suomessa ty\xc3\xb6voimaministeri\xc3\xb6 v\xc3\xa4litti 1980-luvun alkupuolelle asti sek\xc3\xa4 Suomeen tulevien ett\xc3\xa4 Suomesta ulkomaille haluavien nuorten au pair -paikkoja. Ty\xc3\xb6ministeri Urpo Lepp\xc3\xa4nen kuitenkin lakkautti ensin Suomessa sijaitsevien ja kev\xc3\xa4\xc3\xa4ll\xc3\xa4 1984 my\xc3\xb6s ulkomailla sijaitsevien au pair -paikkojen v\xc3\xa4lityksen, perusteina ettei \xe2\x80\x9dpuoliorjien v\xc3\xa4litt\xc3\xa4minen\xe2\x80\x9d kuulu valtiolle eik\xc3\xa4 au pairina juuri opi vierasta kielt\xc3\xa4.'